Glyphoderus

se systematisk inndeling

Glyphoderus er en slekt av biller som hører til familien skarabider (Scarabaeidae). Disse billene har larver som utvikler seg i møkk som de graver ned. De finnes bare i et begrenset område i Argentina.

Utseende 
Middelsstore (10–15 millimeter), svarte, kraftige skarabider. Hodet er kort og bredt, hos hannen med et par fingeraktige horn på forkanten i midten og gjerne også et par horn på sidene. Pronotum er påfallende stort, mye bredere enn dekkvingene, med fint tannet (krenulert) ytterkant og gjerne med ulike utspring eller horn. Dekkvingene er eggformet rundete, ganske små, ved markerte punktstriper. Artene mangler flygevinger. Beina er nokså lange og kraftig gravebein.

Levevis 
Som andre gjødselgravere (Scarabaeinae) har disse artene larver som lever av møkk, men de er uvanlige ved at de lever i svært tørre områder og er spesialiserte på å leve av små, tørre møkk-kuler fra ulike ørkendyr. Billene løper omkring på de to bakerste beinparene, tilsynelatende tilfeldig i sik-sak, og plukker opp møkk-kuler som de måtte finne ved hjelp av frambeina.
Større møkk-kuler kan de transportere ved å skubbe dem framover med hodet, men de ruller dem ikke baklengs som de fleste andre møkkskarabider. Møkka transporteres til en gang som billene har gravd ut, der hunnen legger egg på den når den er gravd ned.

Utbredelse 
Slekten har en ganske begrenset utbredelse i tørre, høytliggende områder i det vestlige Argentina.

Systematisk inndeling 

 Ordenen biller, Coleoptera
 Underordenen Polyphaga
 Overfamilien skarabider, Scarabaeoidea
 Familien skarabider, (Scarabaeidae) Latreille, 1806
 Underfamilien gjødselgravere (Scarabaeinae) Latreille, 1806
 Stammen Eucraniini Brullé, 1837
 Slekten Glyphoderus Westwood, 1838
 Glyphoderus centralis Burmeister, 1873
 Glyphoderus monticola Burmeister, 1861
 Glyphoderus sterquilinus Westwood, 1838

Kilder 
 Nettside om Eucraniini fra Nebraska State University 
 Generic Key to New World Scarab Beetles - Glyphoderus 
 Ocampo, F.C. (2004) Food relocation behavior and synopsis of the Southern South American genus Glyphoderus Westwood (Scarabaeidae: Scarabaeinae: Eucraniini). The Coleopterists' Bulletin 58: 295-305.

Eksterne lenker 
 
 Bilde av Glyphoderus centralis, hann

Møkkskarabider
Biller formelt beskrevet i 1838
Dyr formelt beskrevet av John Obadiah Westwood